**C Lærarrettleiing: SKAM og sosiale media**

**Tidsbruk og materiale**

Opplegget varer om lag 4–6 norsktimar. Det er meininga at ein startar med trinn 1, og arbeider seg gjennom alle trinna, men dersom ein ikkje har tid til å gjere heile opplegget, kan ein sjølvsagt anten velje ut enkelte oppgåver frå kvart trinn, eller berre gjere trinn 1 og 2.

Oppgåvene er lagt opp slik at elevane skal få gradvis større innsikt i temaet. Dei siste trinna vil anten vere skriveoppgåver eller større prosjekt som anten vert gjort i norsktimane og delvis som heimearbeid.

Materiale: Klipp frå SKAM og chat frå <http://skam.p3.no/>

**Organisering av undervisninga:**

**Trinn 1:** Eigen bruk av sosiale media. Kva for sjangerspesifikke trekk har ulike sosiale media? Kva for uskrivne reglar finst i bruken av ulike sosiale media?

Elevane svarar på oppgåvene individuelt eller i grupper, og læraren og elevane har klasseromssamtale om sosiale media etterpå.

**Trinn2:** Korleis vert bruken av sosiale media tematisert i Skam?

Elevane arbeider individuelt eller i grupper med oppgåver knytt til dette spørsmålet.

**Trinn3:** Skriveoppgåver med karakter. Elevane skriv i ein tekst om sosiale media. Dei vel mellom tre oppgåver. Skrivearbeidet skal gjerast på skulen, og læraren førebur elevane med ei førskrivingsfase der ein har idemyldring i grupper. Deretter har ein ein klasseromssamtale der læraren saman med elevane kan kommentere ideane til gruppene.

Elevane har no fått fleire idear om kvar oppgåve, og skal velje den skriveoppgåva dei vil arbeide med. Dei brukar deretter eitt par timar til innsamling av relevant kunnskap. I denne perioden skal dei finne døme som dei vil bruke frå Skam. Dei brukar også tid på å setje seg inn i mandatet til NRK og til å lese seg opp på serien (sjå fagtekst vedlagt).

Skriveoppgåvene bør vere knytt til undervegsvurdering og selektiv respons.

**Kompetansemål:**

**Kompetansemål etter 1vg studieførebuande utdanningsprogram og 2vg yrkesfagleg utdanningsprogram**

Munnleg kommunikasjon:

* lytte til og vere open for argumentasjon hos andre og bruke relevante og saklege argument i diskusjonar
* kombinere auditive, skriftlege og visuelle uttrykksformer og bruke ulike digitale verktøy i presentasjonar

Skriftleg kommunikasjon:

* bruke ulike estetiske uttrykksformer i samansette tekstar

Språk, litteratur og kultur:

* tolke og vurdere samanhengen mellom innhald, form og føremål i samansette tekstar

**Kompetansemål etter vg2 studieførebuande utdanningsprogram / VG3 Påbygg**

Munnleg kommunikasjon:

* formidle faginnhald presist og bruke digitale medium og verktøy i formidlinga

Skriftleg kommunikasjon:

* skrive kreative, informative og argumenterande tekstar, utgreiingar, litterære tolkingar, drøftingar og andre resonnerande tekstar på hovudmål og sidemål

Språk, litteratur og kultur:

* analysere innhaldet og vurdere bruken av verkemiddel i tekstar som er henta frå digitale medium

**Kompetansemål etter vg3 studieførebuande utdanningsprogram /VG 3 Påbygg**

Skriftleg kommunikasjon:

* lese eit utval av samtidstekstar på nynorsk og bokmål og drøfte desse tekstane språkleg og tematisk i forhold til vår tid

Språk litteratur og kultur:

* tolke og vurdere komplekse samansette tekstar